Bejaarde vrou sterf tydens huisrooftog(Foto: SA Police Service/Twitter) ŉ Bejaarde vrou van Northdale in Pietermaritzburg is dood nadat drie mans haar Dinsdagoggend in haar huis in Inneslaan oorrompel het. Kol. Thembeka Mbele, polisiewoordvoerder in KwaZulu-Natal, het gesê ŉ geregtelike doodsondersoek word in dié stadium na die 76-jarige vrou se dood gedoen. Sy het geen sigbare beserings gehad nie. “Drie verdagtes, gewapen met messe, het na bewering die huis in Inneslaan ingegaan en geld geëis. Hulle het die huis geplunder voordat hulle gevlug het,” het Mbele gesê. Paramedici van ER24 was om 10:20 op die toneel, maar die vrou het geen tekens van lewe getoon nie, het Russel Meiring, woordvoerder van dié nooddiens, gesê. Daar is dadelik met kunsmatige asemhaling en gevorderde lewensondersteuning begin, maar sy is ŉ ruk later by haar huis dood verklaar. ŉ 30-jarige man is kort daarna in verband met die voorval in hegtenis geneem, het Mbele gesê. Hy verskyn na verwagting binnekort in die Pietermaritzburg-landdroshof. Sy twee makkers is nog soek. Die polisie ondersoek ook ŉ saak van huisroof, benewens die geregtelike ondersoek.